ŉ Gratis koppie koffie vir een emmer rommelArgieffoto (Foto: Pixabay) ŉ Restaurant in Plettenbergbaai in die Wes-Kaap het vandeesweek ŉ slim inisiatief begin om dié dorp se strand skoon te hou: Vir elke emmer rommel wat jy na die restaurant bring, kry jy een gratis beker koffie – dít met ŉ spierwit, skoon strand om dié koffie te geniet. Dié inisiatief deur Moby’s, ŉ seekosrestaurant op die strandfront, het sedert Woensdag soos ŉ veldbrand op sosiale media versprei met talle wat die restaurant vir sy inisiatief en vindingrykheid geloof het. Dianne Visser, die restaurant se bestuurder van openbare betrekkinge en sosialemediabemarker, het Donderdag aan Maroela Media vertel Moby’s wou ŉ inisiatief begin wat doeltreffend sou wees, maar wat ook potensieel deur baie mense ondersteun sou word. En een van die heel doeltreffendste maniere om mense te lok is natuurlik met ŉ gratis koppie koffie. “Ons het gedink aan ŉ manier om mense aan te por om betrokke te raak en te help om die strand skoon te maak én te hou – en die idee van gratis koffie het by ons vasgesteek,” vertel sy. Visser sê die restaurant het 5 ℓ-emmertjies in hul restaurant wat belangstellendes enige tyd van die dag kan kom afhaal om die rommel te gaan optel. Daar is egter net een vangplek: Rommel is nie noodwendig ŉ probleem op dié strand nie. “Dit mag waarskynlik ŉ uitdaging wees om met ŉ vol emmer rommel terug te kom – maar nie onmoontlik nie. Maar op dié manier kan ons Plettenbergbaai se strand so mooi as moontlik hou,” vertel sy. Ná die plasing op sosiale media, was daar ook talle vrae oor kinders, vertel Visser. “Kinders wil mos nie noodwendig koffie hê nie,” terg sy. “Ons het dus besluit om vir elke kind wat met ŉ vol emmer rommel na ons toe kom, ŉ roomys te gee. Die mense se terugvoer tot dusver is wonderlik – ons kan reeds sien dat hierdie ŉ projek is wat baie doeltreffend sal wees.” Nature’s Valley Trust het die restaurant intussen ook op sosiale media geloof vir dié inisiatief. “Baie geluk aan Dianne Visser en die Moby’s-restaurant in Plett – hierdie is ŉ baie oulike veldtog en ons is opgewonde dat strandfront-restaurante inisiatief neem om rommel van ons strand af te hou.” Vir meer inligting oor die restaurant, besoek sy amptelike webwerf.